**עופר חיון** (נולד ב-13 בספטמבר 1983) הוא שחקן ישראלי.

ביוגרפיה
--------

נולד כבן זקונים לזוג מורים באשדוד וגדל בה. כשהיה בן שש, נפטר רפאל, אחיו הבכור, מסרטן, כשהוא בן 20. אחיו השני, גדי, נולד עם שיתוק מוחין כתוצאה ממחסור בחמצן בלידה.

למד בבית ספר היסודי הממלכתי־דתי שח"ר ברובע ד' בעיר, והמשיך לתיכון מקיף ב'. אחרי שירות צבאי בשלישות פיקוד העורף בצריפין ובקריה, עבד כעשרה חודשים בצוות הווי ובידור בבתי מלון באילת, שם הכיר את אייל כהן, מנהל הדרך - בית הספר לביטוי בימתי, ובהמשך למד אצלו.

תפקידו הראשון כשחקן היה בשנת 2007 כאשר שיחק במחזה "טלמכוס קליי", מאת לואיס ג'ון קרלינו ובתרגומה של תרצה אתר.

בשנת 2009, השנה השנייה ללימודי המשחק שלו, שיחק עם רונית אלקבץ בסרט הקולנוע "ציון ואחיו", בו גילם את דמותו של מאיר, אחד משני גיבורי הסרט.

בשנת 2011 השתתף בסרט "עדות", הכולל 24 מונולוגים העוסקים בסכסוך הישראלי-פלסטיני, וכן גילם תפקיד משנה בסרט "אודם".

בשנת 2012 השתתף בעונה השנייה של סדרת הטלוויזיה "ילדי ראש הממשלה". עוד באותה שנה השתתף בסדרת הטלוויזיה "אופוריה", בה גילם את דמותו של שוקי, משגיח כשרות בפנימייה צבאית.

בשנת 2013 שיחק בסרט הקולנוע "בננות". בחנוכה אותה שנה שיחק במחזה "שלושת המוסקטרים", לצדם של אור טרגן, רוני דואני ואחרים. בהמשך, השתתף בסדרת הטלוויזיה "להיות איתה", בה גילם את דמותו של אסף, אחיו של גיבור הסדרה, השואף להיות זמר.

ב-2015 השתתף באחד התפקידים הראשיים בקומדיה הקולנועית "איביזה".

ב-2016 הוא השתתף בסרט "הלהקה האחרונה בלבנון", בו גילם את שלומי.

ב-2017 השתתף בטלנובלה של HOT בידור ישראלי "פולמון". ב-2018 השתתף בסדרה "דאנסטורי", בתפקיד עופר המאמן של פרויקט "פרפקט דאנס".

ב-2020 שיחק בסדרה "מנאייכ". באותה שנה השתתף בסדרה "שעת נעילה".

בשנת 2021 השתתף בקליפ לשיר "שושנים עצובות" אותו ביצעו עדן חסון ויסמין מועלם לכבוד יום הזיכרון לחללי מערכות ישראל.

ב-2022 החל לשחק במחזמר "קזבלן" את קזבלן עצמו לסירוגין עם הזמר איתי לוי, בבימויו של אלדר גוהר גרויסמן, ובהפקת תיאטרון הבימה, ותיאטרון השעה הישראלי. בדצמבר 2022 נפצע בתאונה בסרי לנקה, והוחלף בתפקידו בקזבלן.

ב-2023 שיחק בסדרה "שישה אפסים" בכאן 11.

לחיון תואר ראשון בניהול ותקשורת מהאוניברסיטה הפתוחה. הוא מלמד באשדוד סדנאות משחק, דבר שהתחיל כפרויקט התנדבותי עם נוער בסיכון.

### חיים אישיים

ביוני 2019 נישא לירדן בלום, ובמרץ 2020, השניים התגרשו. מתגורר בתל אביב.

פילמוגרפיה
----------

**קולנוע**

* "ציון ואחיו" (2009)
* "עדות" (2011)
* "אודם"
* "בננות" (2013)
* "איביזה" (2015)
* "הלהקה האחרונה בלבנון" (2016)

**טלוויזיה**

* ילדי ראש הממשלה (2012)
* אופוריה (2012)
* להיות איתה (2021-2013)
* פולמון (2017)
* דאנסטורי (2018)
* מנאייכ (2020)
* שעת נעילה (2020)
* שישה אפסים (2023)

**תיאטרון**

* טלמכוס קליי (2007)
* שלושת המוסקטרים (2013)
* קזבלן (2022)

קישורים חיצוניים
----------------

ויקישיתוף מדיה וקבצים בנושא **עופר חיון** בוויקישיתוף
* עופר חיון, ברשת החברתית אינסטגרם
* עופר חיון, במיזם "אישים" לתיעוד היצירה הישראלית
* עופר חיון, במסד הנתונים הקולנועיים IMDb (באנגלית)
* עופר חיון, באתר "אידיבי", מאגר הידע העברי לקולנוע ישראלי ועולמי
* עופר חיון, באתר AllMovie (באנגלית)
* עופר חיון, במסד הנתונים הקולנועיים KinoPoisk (ברוסית)
* צביה בלום, עופר חיון: "אני מחפש אהבה", באתר ynet, 2 ביוני 2014
* אלי לוי, ראיון: עופר חיון כוכב איביזה מדבר על הכל, באתר Mynet, ‏10 באוגוסט 2015.
* מאיה כהן, "רואים את הכימיה בינינו", באתר ישראל היום, 8 באוקטובר 2016
* אתר למנויים בלבד איתי סגל, נפש חיון, באתר "ידיעות אחרונות", 24 במאי 2017
* אתר למנויים בלבד רז שכניק, "עד היום אמא שלי יכולה לזרוק לי יציאה בסגנון, 'אולי תחפש עבודה?'", באתר "ידיעות אחרונות", 4 בדצמבר 2020

הערות שוליים
------------

1. ↑  אלמנות ללא טבעת: חידוש לשיר של עידן רייכל ליום הזיכרון, באתר סרוגים, 11 באפריל 2021
2. ↑  בוקר, רן (2022-12-26). "עופר חיון נפצע בסרי לנקה ונותח - ויוחלף זמנית ב"קזבלן"". *Ynet*. נבדק ב-2022-12-29.
3. ↑  מור קומפני, "להיות איתו", פנאי פלוס 1351, 9 ביולי 2015, עמ' 18
4. ↑  ברנדה אזרצקי, עופר חיון פותח שוב את סדנאות המשחק, באתר אשדוד נט, ‏3 בינואר 2017
5. ↑  9 חודשים בלבד אחרי החתונה: השחקן עופר חיון מתגרש, באתר ‏מאקו‏, 15 במרץ 2020

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16186166g (data)
* ISNI: 0000 0000 7746 5587
* SUDOC: 153594748
* VIAF: 107612705
* WorldCat: viaf-107612705

 |